
	 Sárközy Tamás professzor, az igazságügy-miniszter által felkért Kodifikációs Bizottság elnöke volt a vendége az MGYOSZ 2004. május 14-én tartott elnökségi ülésének. A professzor vitaindító előadásában a gazdasági társaságokról és a bírósági cégeljárásról szóló törvények koncepciójáról beszélt.




             Nem készül tartalmi szempontból új törvény – mondta a professzor -. A társasági jog lényegében az 1998. évi VI. törvény, tehát az első társasági törvény óta szabályozási elveiben, technikájában, felépítésében, alapvető elveiben nem változott. Most sem látunk indokot a változtatásra. Ugyanakkor hat-nyolcévente megtörténik a társasági és cégtörvényeknek a felülvizsgálata. Erre több okból van szükség. Részben reagálni kell a bekövetkezett nemzetközi eseményekre – ebben a vonatkozásban kell megemlíteni az amerikai társasági jog európai térnyerését – emellett a technikai fejlődést is figyelembe kell venni. Ennek az évtizednek a végére az Európai Unió átáll az elektronikus cégbejegyzésre, ennek a technikai feltételeit is meg kell teremteni. A társ-jogterületekhez – tőzsdepiac, értékpapír – is alkalmazkodni kell. Végül a gyakorlati tapasztalatokat is fel kell használni. Ezért természetes, hogy az 1997. évi 144-es és 145-ös törvényt fel fogja váltani a 2005. évi száz valamennyiedik törvény. A társasági jogot távol szeretnénk tartani a társadalompolitikai hullámzásoktól, eddig ez sikerült. A társasági jog kiegyensúlyozott és politikamentes.

             A társasági kultúra fejlődésével lehetőség nyílik újabb vállalkozóbarát, deregulatív lépésekre és a cégeljárások felgyorsítására.       A változások között említette a professzor a közhasznú társasági forma megszüntetését, szerinte a társasági formában benne van a nem profit orientált, állami közfeladatokat ellátó társaság is, ezek tevékenységük jellegéből fakadóan adókedvezményben részesülhetnek. Az új törvény arra törekszik, hogy a törvény elismerje, hogy gazdasági társaság elsősorban profitorientált, kivételesen megengedi, hogy nonprofit legyen, de ez nem jelenti azt, hogy ettől már közhasznú is. Ha valami külön hatóság közhasznúnak ítéli a tevékenységet, akkor kapja meg a társaság a közhasznú kedvezményeket. Az új törvénytervezet szerint az állam nem alapíthat közhasznú társaságot.A két törvény továbbra is kormányzati ciklusokon átnyúló érvényű marad, s lehetőleg politikamentesen ad szabályozást. A változtatások célja, hogy a társadalmi és gazdasági fejlődést beépítsük és segítsük a gazdaság szereplőinek tevékenységét.         

